留題雲頂
作者：馮時行
朝代：宋

paragraphs: 山如虬龍來，渴飲金淵水。
水竭欲飛去，驤首振鱗尾。
壯哉老頭陀，奮迅咄使止。
左手攬其角，右手持其耳。
壓以大蘭若，宛轉不得起。
跏趺盤石上，頤指役萬鬼。
至今五百載，金碧半天倚。
檀施走兩川，澆鉢日萬指。
我來過其下，柴車爲一柅。
周覽三歎息，仰止百拜跪。
憑高撫浩蕩，霜天浄無滓。
幽懷散百慮，老眼卷千里。
因知大力量，建立乃如此。
德大無小試，器薄戒遠使。
不聞力扛鼎，但見橛撼螘。
感彼上人者，不覺淚盈眥。